KIRJALLINEN KYSYMYS E-0233/00 esittäjä(t): Luigi Vinci (GUE/NGL) komissiolle. ABB Alstom Power -konsernin uudelleenjärjestelyt.



Virallinen lehti nro 340 E , 04/12/2001 s. 0001 - 0002



KIRJALLINEN KYSYMYS E-0233/00 esittäjä(t): Luigi Vinci (GUE/NGL) komissiolle (4. helmikuuta 2000) Aihe: ABB Alstom Power -konsernin uudelleenjärjestelyt Kesäkuussa 1999 toteutetusta fuusiosta syntyneen ABB Alstom Power -konsernin johto on ilmoittanut yrityksen uudelleenjärjestelyistä, joiden seurauksena joillakin yrityksen toimipaikkakunnilla häviää työpaikkoja. ABB Alstom Power -konserni tai fuusioituneet yritykset ovat saaneet tukea Euroopan unionilta. Voiko komissio tarkentaa, kuinka paljon ja millaisin ehdoin tukea on myönnetty, ja onko näiden tukien avulla ollut tarkoitus luoda työpaikkoja? Ellei kaikkia vaadittuja ehtoja ole noudatettu, aikooko komissio vaatia ABB Alstom Power -konsernin saamia tukia takaisin? Michel Barnier'n komission puolesta antama yhteinen täydentävä vastaus kirjallisiin kysymyksiin E-2665/99 ja E-0233/00 (7. kesäkuuta 2001) Eri jäsenvaltioiden toimivaltaisilta viranomaisilta saatujen tietojen mukaan ABB Alstom Power -yhtymä on saanut yhteisön tukea seuraavasti: Edellä mainittu yritys kuuluu Kreikassa konsortioon, joka toteuttaa energiantuotannon alan suurhanketta Komotinissa. Hankkeelle on myönnetty noin 72 miljoonan euron yhteisrahoitus yhteisön tukikehyksestä ohjelmakaudeksi 1994-1999. Yritys on lisäksi mukana erilaisissa hankkeissa, joille myönnetään yhteisrahoitusta Euroopan aluekehitysrahastosta kansallisten tukijärjestelmien mukaisesti; kyseisen rahoituksen kokonaismäärä on 36 miljoonaa euroa. Ranskassa ohjelmakautena 1994-1999 tapahtuvaan henkilöstökoulutukseen on myönnetty seuraavat tuet rakennerahastojen tavoitteen 4 perusteella: - 1 056 616 Ranskan frangia Alstom machines électriques -yritykselle - 2 214 760 Ranskan frangia Alstom turbines vapeur -yritykselle. Uusien työpaikkojen luomista ei ole asetettu ehdoksi yhteisrahoituksen myöntämiselle yhdessäkään näistä tapauksista. Euroopan sosiaalirahastosta on myönnetty rahoitusta myös ABB Alstom Power -yhtymän yrityksille tavoitteen 4 (työntekijöiden valmistaminen teollisuuden muutoksiin ja tuotantojärjestelmien kehittymiseen) mukaisesti ohjelmakautena 1994-1999; rahoitusta on myönnetty Ranskassa 1 442 919 euroa, Suomessa 44 107 euroa ja Ruotsissa 244 324 euroa. Saksassa noin 220:lle ABB-yhtymän osa-aikatyöttömälle henkilölle tarkoitettuun kolmeen koulutushankkeeseen on tarkoitus käyttää 929 000 euroa. Euroopan sosiaalirahastosta ei ole kuitenkaan myönnetty tukea suoraan yhtymälle. Euroopan sosiaalirahasto on osallistunut erilaisista toimista aiheutuvien kustannusten rahoittamiseen enintään 50 prosentilla. Rahoitettavat toimet valitsi ohjelmasuunnittelukomitea, johon komissio ei kuulu. Jotta toimi voitaisiin valita ja jotta sille voitaisiin myöntää yhteisön rahoitusta, sen on täytettävä komission vahvistamat rahoituksen saamisen yleiset edellytykset sekä seurantakomitean vahvistamat erityiset edellytykset. Jäsenvaltiot suorittavat tarkastuksia erityisesti yksityiskohtaisista järjestelyistä neuvoston asetuksen (ETY) N:o 4253/88 soveltamiseksi jäsenvaltioiden suorittaman rakennerahastojen yhteisrahoittamien toimien varainhoidon valvonnan osalta 15 päivänä lokakuuta 1997 annetussa komission asetuksessa (EY) N:o 2064/97(1) säädettyjen velvollisuuksien täyttämiseksi; lisäksi komissio ja tilintarkastustuomioistuin suorittavat toiminnan tukikelpoisuutta ja sääntöjenmukaisuutta koskevia tarkastuksia. Aiheettomasti ja sääntöjen vastaisesti maksetut summat on palautettava. Komissio pyytää kuitenkin parlamentin jäseniä kiinnittämään huomiota siihen, että alkuinvestoinneille ja niiden perusteella syntyville uusille työpaikoille myönnettävien alueellisten tukien edellytykseksi on tästä lähtien asetettava se, että kyseessä oleva investointi tai uusi työpaikka säilytetään vähintään viiden vuoden ajan; tämä edellytys voidaan ottaa huomioon tukien maksutavan valinnassa tai määriteltäessä tuen saamisen edellytyksiä. Komissio otti tämän uuden määräyksen käyttöön alueellisia valtiontukia koskevissa suuntaviivoissaan(2) vuoden 1997 lopussa. Tämä komission yhteisön suorittamaa valtiontukien valvontaa koskevissa päätöksissään käyttöön ottama edellytys sisällytetään asteittain kaikkiin yrityksille myönnettävää alueellista tukea koskeviin kansallisiin säännöksiin riippumatta siitä, koskevatko nämä säännökset rakennerahastoista myönnettävää tukea vai eivät. (1) EYVL L 290, 23.10.1997. (2) EYVL C 74, 10.3.1998.